**КОМИ РЕСПУБЛИКАСА ЮРАЛЫСЬЛÖН ИНДÖД**

**Коми Республикаса йöзлы отсöг сетан агентство йылысь**

Шуа:

1. Вынсьöдны Коми Республикаса йöзлы отсöг сетан агентство йылысь положение содтöдын индöм серти.

2. Коми Республикаса йöзлы отсöг сетан агентстволы лэдзны босьтны юрнуöдысьöс нёль вежысьöс, сы лыдын юрнуöдысьöс öти медводдза вежысьöс.

3. Тайö Индöдыс вынсялö сiйöс кырымалан лунсянь.

Коми Республикаса Юралысь В.Торлопов

Сыктывкар

2009 вося август 11 лун

91 №

ВЫНСЬÖДÖМА

Коми Республикаса Юралысьлöн

2009 во август 11 лунся 91 №-а Индöдöн

(содтöд)

Коми Республикаса йöзлы отсöг сетан агентство йылысь

**ПОЛОЖЕНИЕ**

I. Панас

1. Коми Республикаса йöзлы отсöг сетан агентство (Коми Республикаса отсöг сетан агентство) (водзö – Агентство) лоö Коми Республикаса олöмö пöртысь власьт органöн, кодi лöсьöдö да олöмö пöртö йöзлы отсöг сетан юкöнын государственнöй политика, веськöдлö нормативнöй правовöй боксянь, сетö олысьяслы социальнöй отсöг, котыртö йöзлы отсöг сетан юкöнын государствосянь услугаяс сетöм, тшöтш Коми Республикаын йöзлы социальнöй гарантияяс сетöм, мый индöма Россия Федерацияса законодательствоöн да Коми Республикаса законодательствоöн, йöзöс социальнöя могмöдö, а сiдзжö лоö Коми Республикаса олöмö пöртысь власьт уполномочитöм органöн, кодi збыльмöдö уджмогъяссö опека да попечительство юкöнын, тшöтш видзöдö опекунъяслöн да попечительяслöн удж бöрся, а сiдзжö организацияясын, кöнi олöны кывкутны вермытöм либö мыйтакö кывкутны вермысь граждана.

2. Агентство аслас уджын мыджсьö Россия Федерацияса Оланподув да Коми Республикаса Оланподув, федеральнöй оланпасъяс да Коми Республикаса оланпасъяс, Россия Федерацияса да Коми Республикаса мукöд нормативнöй правовöй акт, а сiдзжö тайö Положение вылö.

3. Агентство вöчö ассьыс уджсö кыдзи ас кежас, сiдзи и федеральнöй олöмö пöртысь власьт органъяскöд, Коми Республикаса государственнöй органъяскöд, меставывса асвеськöдлан органъяскöд, общественнöй öтувъяскöд да мукöд организациякöд йитöд кутöмöн.

4. Агентстволöн инпас – Сыктывкар, Интернациональнöй ул., 174 к.

II. Уджмогъяс, удж

5. Агентство урчитöм удж юкöнын збыльмöдö татшöм уджмогъяс, удж:

1) олöмö пöртö Коми Республикаса олöмö пöртысь власьт органъяскöд Коми Республикаын социальнöя сöвмöдан öтувъя мытшöдъяс решайтöм кузя государственнöй политика;

2) аслас компетенцияын индöм ногöн Коми Республикаса ыштысь министерствояс да олöмö пöртысь власьт мукöд орган, меставывса асвеськöдлан органъяс да общественнöй öтувъяс кыскöмöн дасьтö нормативнöй правовöй акт балаяс Агентство компетенцияö пырысь юалöмъяс кузя, сы лыдын торъя мога республиканскöй уджтас балаяс, да индöм ногöн сетö найöс Коми Республикаса Юралысьлы да Коми Республикаса Правительстволы видлалöм вылö;

3) Агентство компетенцияö пырысь юалöмъяс кузя дасьтö аналитическöй да юöртана материал, сы лыдын регыд кадся да шöр кадся кадколаст вылö Коми Республикаса социально-экономическöй сöвмöмлöн прогноз кузя;

4) законодательствоöн индöм компетенцияын лöсьöдö йöзлы отсöг сетан юкöнын нормативъяс да стандартъяс да индöм ногöн сетö найöс Коми Республикаса Правительствоö видлалöм вылö;

5) анализируйтö Коми Республикаын олысьяслысь социальнöй олöмсö да дасьтö налы социальнöй отсöг сетöмсö бурмöдöм кузя вöзйöмъяс;

6) йöзлы отсöг сетан юкöнын нуöдö мониторинг;

7) лöсьöдö олысьяслы пособиеяс, компенсацияяс, социальнöя доръян да отсöг сетан мераяс, Коми Республикаса законодательствоöн индöм содтöд мынтöмъяс йылысь, а сiдзжö найöс сетан системасö бурмöдöм кузя вöзйöмъяс;

8) лöсьöдö Коми Республикаын олысьяслы социальнöй отсöг сетан да социальнöя могмöдан органъяслысь да учреждениеяслысь системасö лöсьöдöм да уджöдöм кузя вöзйöмъяс;

9) лöсьöдö да нуöдö олысьясы социальнöй отсöг сетан юкöнын инновация технологияяс лöсьöдöм да пыртöм кузя экспериментъяс;

10) индöм ногöн могмöдö Коми Республика мутасын Агентство компетенцияö пырысь юалöмъяс кузя нормативнöй правовöй актъясöн öти ногöн вöдитчöм;

11) йöзлы отсöг сетан юкöнын йöзöдö решениеяссö, лöсьöдö Агентстволысь юöр сетан политикасö да збыльмöдö сiйöс;

12) öтвывтö законодательство серти уджалöмсö, анализируйтö индöм удж нуöдан юкöнын государственнöй политика збыльмöдöмсö;

13) законодательствоöн индöм компетенцияын методическöя могмöдö сьöм мынтöмъяс, пособиеяс, компенсацияяс, а сiдзжö Коми Республикаса законодательствоöн индöм содтöд мынтöмъяс индан, выльысь арталан, мынтан да ваян юалöмъяс кузя;

14) сетö методическöй отсöг олан жырйысь да коммунальнöй услугаясысь мынтысьöм вылö субсидия босьтысьлöн семьялысь öтувъя чöжöс арталан пöрадок кузя;

15) участвуйтö Коми Республикаын демография бурмöдöм вылö мераяс збыльмöдöмын;

16) Россия Федерация субъектъяслöн государственнöй власьт органъяслы федеральнöй оланпасъясöн индöм социальнöя доръян мераяс кузя Россия Федерацияöн вуджöдöм полномочиеяс юкöнын Коми Республикаса законодательство да Россия Федерацияса законодательство серти социальнöя дорйыны олöма гражданаöс, ветеранъясöс да вермытöмъясöс, пикö воöм гражданаöс, сы лыдын бать-мамтöм челядьöс, эновтöм челядьöс, бать-мам дöзьöртöг кольöм челядьöс, уджвывса ветеранъясöс, йöзöс, кодъяс уджалiсны 1941-1945 воясын Великöй Отечественнöй война кадö тылын, челядя семьяясöс (сы лыдын уна челядя семьяясöс), политическöй репрессия улö веськалöмъясöс, социальнöя дорйыны мукöд категория гражданаöс, сетны налы социальнöй гарантияяс;

17) индöм ногöн сетö государствосянь социальнöй отсöг гöля олысь семьяяслы да гöля олысь öтка гражданалы, а сiдзжö законодательство серти мукöд категория гражданалы;

18) прöверяйтö юöръяссö, кутшöмъясöс сетöны граждана социальнöя дорйöм, государствосянь социальнöй отсöг босьтöм, государственнöй гарантияяс босьтöм да социальнöя могмöдöм вылö;

19) социальнöя могмöдö олöма гражданаöс, ветеранъясöс да вермытöмъясöс да мукöд категория гражданаöс, кодъяс олöны олысьясöс социальнöя могмöдан Коми Республикаса государственнöй учреждениеясын (водзö – Коми Республикаса государственнöй учреждениеяс);

20) координируйтö вермытöмлы (инвалид кагалы) торъя реабилитируйтан уджтас збыльмöдöм кузя мероприятиеяс;

21) индöм ногöн участвуйтö Коми Республикаса государственнöй учреждениеяслысь сеть лöсьöдöмын да сöвмöдöмын, могмöдö налысь уджсö координационно-методическöя;

22) участвуйтö Коми Республика мутасын Агентстволöн уджын туйвизьяс кузя федеральнöй торъя мога уджтасъясын;

23) индöм ногöн ёнмöдö Коми Республикаса государственнöй учреждениеяслысь материально-техническöй базасö;

24) индöм ногöн сетö вермытöмъяслы олан жырйöн да социальнöй инфраструктура объектъясöн могмöдны позянлун кузя вöзйöмъяс;

25) участвуйтны индöм ногöн да аслас компетенцияын, мый артыштöма законодательствоöн, олöмаяслысь, ветеранъяслысь, неминуча да ядернöй испытаниеяс дырйи радиация улö веськалöм гражданалысь, торъя риска удж вöчысьяслысь, реабилитируйтöмъяслысь да политическöй репрессия улö веськалöмъяслысь, фашизмлöн вöвлöм тыр арлыдтöм узникъяслысь да налöн семьяö пырысьяслысь, воинскöй мог збыльмöдiгöн усьöм гражданалöн семьяö пырысьяслысь шойччöм да дзоньвидзалун ёнмöдöм котыртöмын, а сiдзжö социальнöя дорйытöм йöз лыдысь тыр арлыдтöмъяслы гожся шойччöм котыртöмын;

26) збыльмöдö ветеранъясöс да вермытöмъясöс оланiнöн могмöдöм кузя «Торъя категория гражданаöс оланiнöн могмöдöм кузя государственнöй мог збыльмöдöм» верктуя туйвизьлысь мероприятиеяс;

27) индöм ногöн сетö гражданалы, кодъяс веськалісны наысь зависиттöм лоöмторъяс вöсна сьöкыд материальнöй положениеö, öтчыдысь сетан материальнöй отсöг вылö социальнöй сьöм мынтöм;

28) индöм ногöн котыртö Россия Федерацияса пенсионнöй фонд тшöт весьтö уджавтöм пенсионеръяслы адреснöй социальнöй отсöг сетöм кузя удж;

29) индöм ногöн участвуйтö социальнöй отсöг вылö правоа торъя категория гражданалы Коми Республика мутасын öтувъя транспортöн ветлöм вылö öткодь позянлун сетöмын;

30) индöм ногöн компенсируйтö Ылі Войвыв районъясысь мунысь гражданалы, сы лыдын Ылі Войвыв районъяс социальнöя реструктуризуйтан Пилотнöй проектын участвуйтысьяслы транспорт рöскод;

31) индöм ногöн законодательствоöн урчитöм компетенцияын котыртö удж мутас органъяс пыр индыны да (либö) мынтыны:

а) кага видзöмысь быдтöлысся пособие йöзлы, кодъяс збыль вылö видзöны кагасö да найö оз веськавны социальнöя быть страхуйтöм улö;

б) кагаöс быдтöм вылö семьяö сетiгöн öтчыдысь сетан пособие;

в) бать-мамтöм челядьöс да бать-мам дöзьöртöг кольöм челядьöс пи (ныв) пыдди босьтiгöн öтчыдысь сетан сьöм пособие;

г) опека (попечительство) улын да приёмнöй семьяын олысь бать-мамтöм челядьöс да бать-мам дöзьöртöг кольöм челядьöс видзöм вылö быдтöлысся сетöм сьöм;

д) быд кагалы шоныдöн, биöн могмöдöм, оланiн быдлунъя дзоньталöм, мебель ньöбöм да бытöвöй услугаяс мынтöм вылö быдтöлысся содтöд мынтöм;

е) быд приёмнöй кага вылö приёмнöй бать-мамлы (батьлы либö мамлы) быдтöлысся сьöмöн ошкöм;

ж) призыв серти военнöй службаса военнослужащöйлöн нöбасьысь гöтырлы öтчыдысь сетан сьöм пособие;

з) призыв серти военнöй службаса военнослужащöйлöн кага вылö быдтöлысся сьöм пособие;

и) "Рöдительскöй слава" орденöн наградитöм батьлы либö мамлы кодыслыкö (пи-ныв пыдди босьтысь öтиыслы) öтчыдысь сетан сьöмöн ошкöм;

к) «Россияса почётнöй донор» морöсвывса пасöн либö «СССР почётнöй донор» морöсвывса пасöн наградитöм гражданалы быдвося сьöм мынтöм;

32) индöм ногöн котыртö опека да попечительство юкöнын уджмогъяс збыльмöдöм кузя удж;

33) Коми Республика мутасын видзöдö тöралысьлысь да попечительлысь уджсö, организацияялысь уджсö, кöнi олöны кывкутны вермытöм либö мыйтакö кывкутны вермысь граждана;

34) вöчö региональнöй операторлысь бать-мам дöзьöртöг кольöм челядь йылысь даннöйяслöн государственнöй банк лöсьöдöм кузя удж да нуöдö бать-мам дöзьöртöг кольöм челядь йылысь даннöйяслысь региональнöй банк;

35) сöвмöдö бать-мамтöм челядьöс да бать-мам дöзьöртöг кольöм челядьöс семьяясö овмöдан формаяс;

36) примитö учётö опека (попечительство) дугöдöм бöрын бать-мамтöм челядьöс да бать-мамтöм дöзьöртöг кольöм челядьöс, бать-мамтöм челядь лыдысь да бать-мам дöзьöртöг кольöм челядь лыдысь йöзöс, кодъяслöн абу асланыс олан жыр, велöдан да мукöд учреждение помалöм бöрын, сы лыдын олысьясöс социальнöя могмöдан учреждениеясын, приёмнöй семьяясын, семья сяма челядьлы керкаясын, а сiдзжö Россия Федерацияса Вооружённöй Вынъясын служитöм бöрын либö мыж вештан учреждениеысь локтöм бöрын, нуöдö индöм учётсö да примитö Коми Республикаса государственнöй оланiн фондысь олан жыръяс сетöм йылысь решениеяс, а сiдзжö примитö учётö социальнöй наём сёрнитчöм серти сетöм Коми Республикаса государственнöй оланiн фондлöн олан жыръясын нуждайтчысь боевöй тышъясса инвалидъясöс, боевöй тышъясса ветеранъяслöн бать-мамъяссö да челядьсö, боевöй тышъясса кувсьöм ветеранъяслöн выльысь верöс сайö петтöм дöваясöс;

37) нуöдö опекаын либö попечительствоын нуждайтчысь гражданаöс аддзöм да налы учёт нуöдöм кузя удж;

38) индöм ногöн котыртö гражданалы олан жырйысь да коммунальнöй услугаясысь мынтысьöм вылö субсидияяс сетöм кузя удж;

39) индöм ногöн сетö гражданалы федеральнöй законодательствоöн индöм образеца документъяс, мый серти эм право социальнöй дорйöм вылö, а сiдзжö Коми Республикаса законодательствоöн индöм документъяс, мый серти эм право социальнöя дорйöм вылö;

40) лöсьöдö региональнöй своднöй регистр йöзлы, кодъяслöн Коми Республикаса законодательство серти эм право социальнöя дорйöм вылö да государствосянь социальнöй отсöг вылö;

41) мынтö государственнöй служба йылысь Коми Республикаса законодательство серти государственнöй служащöйяслы да государственнöй гражданскöй служащöйяслы уна во уджалöмысь пенсияяс;

42) видзöдö, кыдзи Коми Республикаын олысьясöс социальнöя дорйöны, сетöны налы социальнöй гарантияяс, государствосянь социальнöй отсöг, социальнöя найöс могмöдöны;

43) дасьтö да пыртö Коми Республика мутасын социальнöя дорйöм, государствосянь социальнöй отсöг сетöм, социальнöя могмöдöм вылö правоа гражданалы учёт нуöдöмын да социальнöя дорйöмын, государствосянь социальнöй отсöг сетöмын, социальнöя могмöдöмын выль юöр сетан технологияяс;

44) законодательствоöн индöм компетенцияын нуöдö государственнöй заказ дасьтöм, иналöм кузя государственнöй заказчиклысь удж;

45) Агентствоса мутас органъяслöн, Коми Республикаса государственнöй учреждениеяслöн уджöн веськöдлö организационно-методическöя, координируйтö уджсö да видзöдö на бöрся;

46) индöм ногöн могмöдö сьöмöн Агентствоса мутас органъяс, Коми Республикаса государственнöй учреждениеяс;

47) индöм ногöн видзöдö Агентстволöн мутас органъясын, Коми Республикаса государственнöй учреждениеясын финансово-хозяйственнöй удж нуöдöм бöрся;

48) индöм ногöн участвуйтö олысьяслы социальнöй отсöг сетан юкöнын войтыркостса уджтасъясын да проектъясын;

49) индöм ногöн вöдитчö небюджетнöй средствоясöн Агентство водзын пуктöм мог олöмö пöртöм могысь;

50) ас кадö да тырвыйö видлалö гражданалысь устнöй да гижöда шыöдчöмъяс, примитö на серти решениеяс да законодательствоöн урчитöм кадколастö мöдöдö вочакывсö;

51) котыртö да могмöдö запасын лоысь Агентствоса уджалысьяслысь мобилизуйтан дасьлунсö, мобилизациясö, воинскöй учётсö да бронируйтöмсö, государственнöй учреждениеясын мобилизуйтан дасьлун кузя, воинскöй учёт да бронируйтан кузя уджсö координируйтö да та бöрся видзöдö;

52) збыльмöдö войтырöс дорйöм кузя мероприятиеяс Коми Республикаын войтырöс доръян удж котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во октябр 13 лунся 97 №-а Индöдöн;

53) Коми Республикаын олысьяслы социальнöй отсöг сетан да олысьясöс социальнöя могмöдан учреждениеясын котыртö пöжарысь видзчысян мераяс;

54) законодательство серти котыртö да могмöдö Агентствоын пöжарысь видзчысян мераяс дасьтöмсö да збыльмöдöмсö;

55) котыртö да нуöдö республиканскöй мероприятиеяс, кутшöмъясöс нуöдöны Агентстволöн удж туйвизьяс кузя пасъяна да социальнöя тöдчана кадпасъяс серти, а сiдзжö Агентство компетенцияö пырысь юалöмъяс кузя мукöд мероприятие, семинар да конференция;

56) дасьтö да сетö Коми Республикаса Правительствоö йöзлы отсöг сетан юкöнын ведомствокостса комиссияяс лöсьöдöм кузя, налöн удж регламент да видлалан юалöмъяс кузя вöзйöмъяс;

57) котыртö Агентствоса да сылöн мутас органъясса уджалысьясöс уджсикас серти дасьтöм, найöс выльысь велöдöм, квалификация кыпöдöм да стажируйтöм, а сiдзжö отсалö котыртны олысьясöс социальнöя доръя системаын уджалысьясöс велöдöм, выльысь велöдöм да квалификация кыпöдöм;

58) Россия Федерацияса законодательство серти видзö юöр сетан ресуръяс да Коми Республикаса нормативнöй правовöй актъяс, видзö государственнöй гусятор кутысь юöръяс;

59) Россия Федерацияса законодательство серти нуöдö Агентстволöн удж нуöдiгöн артмöм архив документъяс комплектуйтöм, видзöм, налы учёт нуöдöм да наöн вöдитчöм кузя удж;

60) збыльмöдö удж видзан юкöнын мероприятиеяс «Удж видзан юкöнын öткымын юалöм йылысь» Коми Республикаса Правительстволöн 2008 во январ 29 лунся 16 №-а шуöмлöн 1 пункт серти;

61) вынсьöдö Коми Республикалöн государственнöй учреждениеясса юрнуöдысьяслы аттестация нуöдан пöрадок йылысь положение да индöм ногöн нуöдö Коми Республикалöн государственнöй учреждениеясса юрнуöдысьяслы аттестация;

62) вöчö законодательство серти мукöд удж.

6. Агентстволöн сылы урчитöм уджмогъяс збыльмöдöм вылö эм право:

1) донъявны, кыдзи пöртсьöны олöмö Агентство компетенцияö пырысь юалöмъяс кузя федеральнöй оланпасъяс да Россия Федерацияса мукöд нормативнöй правовöй акт, Коми Республикаса оланпасъяс да Коми Республикаса мукöд нормативнöй правовöй акт;

 2) индöм ногöн корны да босьтны государственнöй власьт органъяслысь, меставывса асвеськöдлан органъяслысь да организацияяслысь ассьыс уджсö збыльмöдöм вылö колана юöр;

3) индöм ногöн волыны Коми Республика мутасын меститчöм да ассьыныс удж нуöдысь организацияясö ассьыс уджмогъяссö збыльмöдöм вылö;

4) индöм ногöн лöсьöдны Агентство бердын координационнöй да консультативнöй органъяс (комиссияяс, уджалан группаяс, сöветъяс да мукöдтор);

5) гöгöрвоöдны юридическöй кывкутысьяслы да торъя йöзлы Агентство компетенцияö пырысь юалöмъяс;

6) индöм ногöн корны Агентство компетенцияö пырысь юалöмъяс кузя наукаса да мукöд организацияясöс, учёнöйясöс да специалистъясöс вöзйöмъяс дасьтöм могысь;

7) индыны отличие пасъяс, ведомственнöй наградаяс да сетны найöс урчитöм уджын ыджыд вермöмъясысь Агентствоса да мутас органъясса уджалысьяслы, Коми Республикаса государственнöй учреждениеясса уджалысьяслы.

III. Удж котыртан пöрадок, организационнöй тэчас

7. Агентствоöн веськöдлö Коми Республикаса йöзлы отсöг сетöм кузя юрнуöдысь (водзö – Юрнуöдысь), кодöс чинö индö да чинысь мездö Коми Республикаса Юралысь.

Юрнуöдысь персональнöя кывкутö Агентство водзö пуктöм уджмогъяс збыльмöдöмысь да урчитöм удж юкöнын государственнöй политика збыльмöдöмысь.

Агентствоса юрнуöдысьлöн эмöсь вежысьяс, кодъясöс чинö индöны да чинысь мездöны Россия Федерацияса законодательствоöн да Коми Республикаса законодательствоöн индöм пöрадок серти.

Юрнуöдысьöс вежысьяс уджалöны Агентство нимсянь доверенносьттöг Юрнуöдысьöн индöм правояс да могъяс серти.

Кор Юрнуöдысьыс мыйкö дыра абу, сэки сылысь могъяссö збыльмöдö юрнуöдысьöс медводдза вежысь, а кор абу министрöс медводдза вежысь – Юрнуöдысьлöн решение серти юрнуöдысьöс öти вежысь.

Кор эм юрнуöдысьлöн прöст чин, сэки юрнуöдысьлысь могъяс сетöм йылысь решение примитö Коми Республикаса Юралысь.

8. Агентстволысь медыджыд штат лыд индö Коми Республикаса Правительство.

Агентстволöн тэчас юкöдувъясöн лоöны медшöр туйвизьяс серти юкöнъяс:

1) Коми Республикаын олысьяслы Россия Федерацияса законодательствоöн да Коми Республикаса законодательствоöн индöм государственнöй гарантияяс сетöмын удж котыртöм кузя;

2) Коми Республикаса законодательство да Россия Федерацияса законодательство серти государствосянь социальнöй отсöг сетöмын удж котыртöм кузя;

3) Коми Республикаса законодательство да Россия Федерацияса законодательство серти торъя категория гражданалы социальнöя доръян удж котыртöм кузя Россия Федерацияöн Россия Федерацияса субъектъяслöн государственнöй власьт органъяслы федеральнöй оланпасъясöн индöм социальнöй доръян удж сетöм кузя уджмогъяс юкöнын;

4) олан жырйысь да коммунальнöй услугаясысь мынтысьöм вылö субсидияяс сетöмын удж котыртöм кузя;

5) Коми Республикаын олысьясöс социальнöя могмöдöм кузя;

6) кадрöвöй удж кузя;

7) правовöй удж кузя;

8) организационнöй удж кузя;

9) законодательство да государственнöй аппарат финансируйтöм кузя;

10) Коми Республикаса государственнöй учреждениеяс финансируйтöм кузя;

11) социальнöй сöвмöм анализируйтöм кузя;

12) юöр сетан политика да технологияяс, юöр ресурсъяс видзöм кузя;

13) государственнöй заказ иналöм кузя;

14) бухгалтерскöй учёт да финансово-хозяйственнöй удж анализ кузя;

15) видзöдан да ревизия удж кузя;

16) отрасль база сöвмöдöм кузя;

17) Коми Республика мутасын опека да попечительство юкöнын удж котыртöм кузя.

11. Юрнуöдысь:

1) юклö могъяс юрнуöдысьöс вежысьяс костын;

2) веськöдлö Агентстволöн уджöн öткöн веськöдлöм подув вылын, планируйтö Агентстволысь уджсö;

3) вынсьöдö Агентстволöн мутас органъяс йылысь положениеяс, Агентстволöн тэчас юкöдувъяслысь положениеяс, Коми Республикаса государственнöй учреждениеяслысь уставъяс, а сiдзжö Агентствоса уджалысьяслысь чина регламентъяс да чина инструкцияяс;

4) индöм ногöн сетö Коми Республикаса Юралысьлы да Коми Республикаса Правительстволы видлалöм вылö Агентство компетенцияö пырысь юалöмъяс кузя нормативнöй правовöй акт балаяс;

5) вынсьöдö Агентстволысь тэчассö да штатнöй расписаниесö нормативнöй корöмъяс серти да медыджыд индöм штат лыд да уджысь мынтысян фонд серти, а сiдзжö Агентстволы удж нуöдöм вылö бюджетнöй смета;

6) вынсьöдö Агентстволöн мутас органъяслысь тэчассö да штатнöй расписаниесö нормативнöй корöмъяс серти да медыджыд индöм штат лыд да уджысь мынтысян фонд серти, а сiдзжö мутас органъяслы удж нуöдöм вылö бюджетнöй сметаяс;

7) видлалö да сöгласуйтö Коми Республикаса государственнöй учреждениеяслысь тэчассö да штатнöй расписаниесö, индöм ногöн вынсьöдö лöсялана финансöвöй во вылö бюджетнöй сметаяс, асшöр уджысь да мукöд чöжöс вайысь уджысь, Коми Республикаса государственнöй учреждениеясысь босьтöм сьöм серти чöжöс да рöскод сметаяс;

8) индöм ногöн Агентствоса уджалысьясöс индö чинö да мездö чинысь;

9) Агентстволöн тэчас юкöдувъясса юрнуöдысьяслы да мутас органъясса юрнуöдысьяслы урчитö могъяс да индö кывкутöм;

10) индöм ногöн индö чинö да мездö чинысь Агентстволöн мутас органса юрнуöдысьясöс;

11) индöм ногöн Коми Республикалöн государственнöй учреждениеясса юрнуöдысьясöс индö чинö да мездö чинысь, кырымалö, вежлалö да бырöдö накöд уджалан сёрнитчöмъяс;

12) сетö мутас органъяслы, Коми Республикаса государственнöй учреждениеяслы поручениеяс да видзöдö найöс збыльмöдöм бöрся;

13) законодательство серти решайтö государственнöй гражданскöй служба йылысь юалöмъяс, кутшöмъяс йитчöмаöсь Агентствоын государственнöй гражданскöй службакöд;

14) индöм ногöн решайтö, кыдзи Агентствоса уджалысьяс пиысь, мутас органъясса, Коми Республикаса государственнöй учреждениеясса юрнуöдысьяс пиысь кодöскö чирыштны дисциплина торкалöмысь да кодöскö ошкыны;

15) сетö Коми Республикаса сьöм овмöс министерствоö лöсялана финансöвöй во вылö Коми Республикаса республикнскöй бюджет лöсьöдöм кузя вöзйöмъяс Агентстволöн компетенцияын юалöмъяс серти да Агентство, сылысь мутас органъяс, Коми Республикаса государственнöй учреждениеяс финансируйтöм серти;

16) индöм ногöн сетö Коми Республикаса Правительствоö мутас органъяс да Коми Республикаса государственнöй учреждениеяс лöсьöдöм, реорганизуйтöм да бырöдöм йылысь вöзйöмъяс;

17) индöм ногöн сетö Агентствоса да сылöн мутас органъясса, йöзлы отсöг сетан юкöнын удж нуöдысь Коми Республикалöн государственнöй учреждениеясса уджалысьяслы Россия Федерацияса государственнöй наградаяс да Коми Республикаса государственнöй наградаяс;

18) индöм ногöн лэдзö Агентство компетенцияö пырысь юалöмъяс кузя тшöктöдъяс да тшöктöмъяс;

19) законодательство серти вöдитчö сьöмнас, мый индöма лöсялана финансöвöй во вылö Агентстволы могъяс збыльмöдöм вылö бюджетнöй сметаын да Агентстволöн уджын предпринимательскöй да мукöд чöжöс вайысь босьтöм сьöм серти чöжöс да рöскод сметаын, да индöм ногöн веськöдлö Агентствоса эмбурöн, оперативнöя веськöдлан право вылын;

20) доверенносьттöг петкöдлö Агентствоöс государственнöй власьт органъяскöд, меставывса асвеськöдлан органъяскöд да организацияяскöд йитöдын, ёрдын, сетö дöверенносьт, восьтö законодательствоöн индöм пöрадок серти Агентстволысь тшöтъяс, вöчö законодательствоöн артыштöм сделкаяс, сы лыдын кырымалö сёрнитчöмъяс, да мукöд юридическöй удж;

21) индöм ногöн сеталö Коми Республикаса йöзлы отсöг сетан агентстволысь Почёт грамота;

22) законодательство серти вöчö мукöд полномочие.

10. Агентство видзöм вылö рöскодыс могмöдсьö сьöмöн Коми Республикаса республиканскöй бюджет сьöм тшöт весьтö.

11. Агентство лоö юридическöй кывкутысьöн, сылöн эм Коми Республикалöн государственнöй канпаса да коми да роч нима аслас печать, индöм образеца мукöд печать, штамп да бланк, Россия Федерацияса законодательство серти восьтöм тшöтъяс.

12. Агентствоын котыртсьö коллегия, кытчö пырöны Агентствоса юрнуöдысь (коллегияöн веськöдлысь), сiйöс вежысьяс, Коми Республикаса мукöд министерствоöс да олöмö пöртысь власьт мукöд органöс петкöдлысьяс. Коллегияö вермöны пырны Агентстволöн мутас органъясса, Коми Республикалöн государственнöй учреждениеясса юрнуöдысьяс, а сiдзжö мукöд органöс да организацияöс петкöдлысьяс.

Коллегиялысь составсö вынсьöдö да вежö Агентствоса Юрнуöдысь.

 Коллегия лоö Агентство бердын сöвещательнöй органöн да видлалö законодательствоöн индöм компетенцияын Агентстволысь тöдчана юалöмъяс удж план серти.

13. Агентстволöн уджыс мунö Агентствоса Юрнуöдысьöн вынсьöдöм удж регламент серти.

Исакова 20 467 пас